Document ID: 32006R1320

32006R1320
L 243/6
SLUŽBENI LIST EUROPSKE UNIJE
UREDBA KOMISIJE (EZ) br. 1320/2006
od 5. rujna 2006.
o utvrđivanju pravila za prijelaz na potporu ruralnom razvoju predviđenu Uredbom Vijeća (EZ) br. 1698/2005
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Ugovor o pristupanju Češke, Estonije, Cipra, Latvije, Litve, Mađarske, Malte, Poljske, Slovenije i Slovačke,
uzimajući u obzir Akt o pristupanju Češke, Estonije, Cipra, Latvije, Litve, Mađarske, Malte, Poljske, Slovenije i Slovačke, a posebno njegov članak 32. stavak 5,
uzimajući u obzir Uredbu Vijeća (EZ) br. 1698/2005 od 20. rujna 2005. o potpori ruralnom razvoju iz Europskog poljoprivrednog fonda za ruralni razvoj (EPFRR) (1), a posebno njegov članak 92. stavak 1.,
budući da:
(1)
Uredba (EZ) br. 1698/2005 primjenjuje se od 1. siječnja 2007. Međutim, odredbe Uredbe Vijeća (EZ) br. 1257/1999 od 17. svibnja 1999 o potpori Europskoga fonda za smjernice i jamstva u poljoprivredi (EFSJP) (2), ukinute člankom 93. Uredbe (EZ) br. 1698/2005 od 1. siječnja 2007., nastavljaju se primjenjivati na aktivnosti koje odobri Komisija na temelju tih odredbi prije 1. siječnja 2007.
(2)
Kako bi se olakšao prijelaz sa postojećih sustava potpore u okviru Uredbe (EZ) br. 1257/1999 na sustav potpore ruralnom razvoju, utvrđen Uredbom (EZ) br. 1698/2005, koja obuhvaća programsko razdoblje koje počinje 1. siječnja 2007. (dalje u tekstu „novo programsko razdoblje”), potrebno je usvojiti prijelazna pravila kako bi se izbjeglo svako kašnjenje ili teškoće u provedbi potpore ruralnom razvoju tijekom prijelaznog razdoblja.
(3)
Potpora ruralnom razvoju u okviru Uredbe (EZ) br. 1698/2005 obuhvaća novo programsko razdoblje, dok potpora ruralnom razvoju u okviru Uredbe (EZ) 1257/1999 obuhvaća programsko razdoblje koje završava 31. prosinca 2006. (dalje u tekstu „tekuće programsko razdoblje”). Ovisno o uključenom izvoru financiranja i njegovim pravilima upravljanja financijama u tekućem programskom razdoblju, u skladu s člancima 35. i 36. i člankom 47.b stavkom 1. Uredbe (EZ) br. 1257/1999, potrebno je razlikovati potporu Komponente za jamstva EFSJP-a na osnovu nediferenciranih proračunskih sredstava i financijske godine koja završava 15. listopada 2006. u državama članicama Zajednice na dan 30. travnja 2004. s jedne strane i ostale potpore Komponente za smjernice EFSJP-a ili jamstva za sve države članice kako je predviđeno člancima 29. do 32. Uredbe Vijeća (EZ) br. 1260/1999 od 21. lipnja 1999. o utvrđivanju općih odredaba o strukturnim fondovima (3), s druge strane. U potonjem slučaju, posljednji rok prihvatljivih izdataka utvrđen je u Odlukama kojima se odobrava potpora Zajednice.
(4)
Za potporu ruralnom razvoju koju financira Komponenta za jamstva EFSJP-a i koja se odnosi na planiranje u zemljama koje su bile članice Zajednice 30. travnja 2004., potrebno je utvrditi prijelazne odredbe za plaćanja od 16. listopada 2006. do 31. prosinca 2006., kao i za obveze prema korisnicima u tekućem programskom razdoblju gdje se plaćanja mogu obaviti nakon 31. prosinca 2006. tijekom novog programskog razdoblja.
(5)
Za ostalu potporu iz Komponenta za smjernice EFSJP-a ili jamstva u svim državama članicama na koje se odnosi, kako je predviđeno člancima 29. do 32. Uredbe (EZ) br. 1260/1999, zbog preklapanja tekućeg i novog programskog razdoblja, od 1. siječnja 2007. do posljednjeg roka prihvatljivosti izdataka utvrđenog u Odlukama kojima se odobrava potpora Zajednice, potrebno je izvršiti niz prijelaznih odredbi u smislu općih načela i u pogledu određenih mjera ruralnog razvoja, uključujući one koje podrazumijevaju višegodišnje obveze. Za područja s otežanim uvjetima gospodarenja i agrookoliš, članak 5. stavak 1. Uredbe Vijeća (EZ) br. 1782/2003 od 29. rujna 2003. kojom se uspostavljaju zajednička pravila za programe izravne potpore na temelju zajedničke poljoprivredne politike i određeni sustavi potpore za poljoprivrednike (4), predviđa primjenu dobre poljoprivredne prakse u okviru Uredbe (EZ) br. 1257/1999. Posebno za agrookoliš, članak 21. stavak 3. Uredbe Komisije (EZ) br. 817/2004 od 29. travnja 2004. o utvrđivanju detaljnih pravila za primjenu Uredbe Vijeća (EZ) br. 1257/1999 o potpori ruralnom razvoju Europskog fonda za smjernice i jamstva u poljoprivredi (EFSJP) (5), dopušta državama članicama da prošire agrookolišne obveze unutar tekućeg programskog razdoblja.
(6)
Potrebno je osigurati prijelaz između dva programska razdoblja u pogledu odstupanja koje se odnosi na poštivanje normi Zajednice u skladu s člankom 33.l stavcima 2.a i 2.b Uredbe (EZ) br. 1257/1999 u Češkoj, Estoniji, Cipru, Latviji, Litvi, Mađarskoj, Malti, Poljskoj, Sloveniji i Slovačkoj (dalje u tekstu „novim državama članicama”).
(7)
Kako bi se zajamčila bolja provedba novog programskog razdoblja u pogledu agrookoliša i dobrobiti životinja, državama članicama treba dopustiti da ovlaste transformaciju obveze za agrookoliš ili dobrobit životinja, na temelju Uredbe (EZ) br. 1257/1999 u novu obvezu za razdoblje između pet do sedam godina kao opće pravilo na temelju Uredbe (EZ) br. 1698/2005 pod uvjetom da je nova obveza korisna za okoliš ili dobrobit životinja.
(8)
Postoji potreba za uspostavom specifičnih prijelaznih pravila o izdatku koji se odnosi na tehničku pomoć, uključujući ex ante i ex post vrednovanja za sve vrste planiranja.
(9)
U novim državama članicama potrebno je osigurati prijelaz na novo programsko razdoblje za određene mjere koje uključuju višegodišnje obveze na temelju Uredbe Vijeća (EZ) br. 1268/1999 od 21. lipnja 1999. o potpori Zajednice za pretpristupne mjere za poljoprivredu i ruralni razvoj u državama kandidatima središnje i istočne Europe u pretpristupnom razdoblju (6).
(10)
Države članice dužne su osigurati da su prijelazne aktivnosti jasno utvrđene kroz njihove sustave upravljanja i kontrole. To je od osobite važnosti za određene vrste potpore u svim državama članicama radi zdravog upravljanja financijama i sprečavanja bilo kakvog rizika dvostrukog financiranja zbog preklapanja programskih razdoblja od 1. siječnja 2007. do posljednjeg roka prihvatljivosti izdataka, utvrđenog u Odlukama kojima se odobrava potpora Zajednice.
(11)
Potrebno je staviti na raspolaganje korelacijsku tablicu za mjere prema tekućem i novom programskom razdoblju kako bi se jasno utvrdile mjere ruralnog razvoja tijekom dva programska razdoblja.
(12)
Mjere predviđene u ovoj Uredbi u skladu su s mišljenjem Odbora za ruralni razvoj,
DONIJELA JE OVU UREDBU:
GLAVA I.
PODRUČJE PRIMJENE I DEFINICIJE
Članak 1.
Ova Uredba utvrđuje specifična pravila kako bi se olakšao prijelaz iz programa ruralnog razvoja na temelju Uredbi (EZ) br. 1257/1999 i (EZ) br. 1268/1999 na ono uspostavljeno Uredbom (EZ) br. 1698/2005.
Članak 2.
Za potrebe ove Uredbe primjenjuju se sljedeće definicije:
(a)
„mjere koje sufinancira Komponenta za jamstva EFSJP-a” znači mjere ruralnog razvoja propisane Uredbom (EZ) br. 1257/1999 koje sufinancira Europski fond za smjernice i jamstva u poljoprivredi (EFSJP), Komponenta za jamstva, a koje su primjenljive u državama članicama Zajednice na datum 30. travnja 2004.;
(b)
„mjere koje sufinancira Komponenta za smjernice i/ili Komponenta za jamstva EFSJP-a” znači:
i.
mjere ruralnog razvoja predviđene Uredbom (EZ) br. 1257/1999, koje sufinancira Komponenta za jamstva EFSJP-a, a koje se primjenjuju u svim državama članicama i na koje se primjenjuje Uredba (EZ) br. 1260/1999;
ii.
mjere iz inicijative Zajednice Leader propisane člankom 20. stavkom 1. točkom (c) Uredbe (EZ) br. 1260/1999;
iii.
mjere ruralnog razvoja predviđene Uredbom (EZ) br. 1257/1999 koje sufinancira Komponenta za jamstva EFSJP-a, a koje se primjenjuju u novim državama članicama na koje se primjenjuju članci od 29. do 32. Uredbe (EZ) br. 1260/1999;
(c)
„nove države članice” znači Češka, Estonija, Cipar, Latvija, Litva, Mađarska, Malta, Poljska, Slovenija i Slovačka;
(d)
„tekuće programsko razdoblje” znači programsko razdoblje iz Uredbe (EZ) br. 1257/1999 koje završava 31. prosinca 2006.;
(e)
„novo programsko razdoblje” znači programsko razdoblje iz Uredbe (EZ) br. 1698/2005 koje počinje 1. siječnja 2007.;
(f)
„obveze” znači zakonske obveze koje su države članice poduzele prema korisnicima mjera ruralnog razvoja;
(g)
„plaćanja” znači plaćanja koje države članice vrše korisnicima mjera ruralnog razvoja;
(h)
„višegodišnje obveze” znači obveze koje se odnose na:
i.
sljedeće mjere: ranije umirovljenje poljoprivrednika i radnika na poljoprivrednim gospodarstvima, agrookoliš i dobrobit životinja, potpora poljoprivrednicima za zadovoljavanje standarda, potpora poljoprivrednicima za kakvoću hrane, pošumljavanje poljoprivrednog zemljišta, potpora za nekomercijalna poljoprivredna gospodarstva i potpora za osnivanje proizvođačkih grupa;
ii.
potpora kroz subvencije kamatnih stopa, potpora kroz zakup i potpora ulasku mladih u poljoprivredu gdje se jedinstvena premija navedena u članku 8. stavku 2. Uredbe br. 1257/1999 dijeli na nekoliko rata plativih u razdoblju koje prelazi 12 mjeseci od datuma plaćanja prve rate.
GLAVA II.
PRIJELAZNA PRAVILA ZA UREDBU (EZ) br. 1257/1999
POGLAVLJE 1.
Mjere koje se sufinanciraju iz Komponente za jamstva EFSJP-a
Članak 3.
1. Plaćanja izvršena između 16. listopada i 31. prosinca 2006. iz tekućeg programskog razdoblja prihvatljiva su iz Europskoga poljoprivrednog fonda za ruralni razvoj (EPFRR) na temelju članka 39. stavka 1. točke (c) Uredbe Vijeća (EZ) br. 1290/2005 (7) samo ako su izvršena nakon završetka plaćanja ovlaštenih u skladu s drugom rečenicom članka 39. stavka 1. točke (a) te Uredbe.
Prihvatljiva plaćanja navedena u prvom podstavku prijavljuju se Komisiji do 31. siječnja 2007., bez obzira je li Komisija odobrila predmetni program ruralnog razvoja. Međutim, Komisija vrši plaćanja tek nakon što je program odobren.
2. Izdatak koji se odnosi na obveze poduzete u tekućem programskom razdoblju s plaćanjima koja se moraju izvršiti nakon 31. prosinca 2006. prihvatljiva su za EPFRR u novom programskom razdoblju.
Međutim, plaćanja koja se odnose na obveze koje nisu višegodišnje, a prihvaćene su do 31. prosinca 2006., moraju zadovoljavati uvjete prihvatljivosti novog programskog razdoblja u onoj mjeri u kojoj se nastavljaju nakon 31. prosinca 2008.
Za izdatke navedene u prvom podstavku moraju se izraditi odredbe u okviru programa ruralnog razvoja za novo programsko razdoblje.
POGLAVLJE 2.
Mjere koje se sufinanciraju iz Komponente za smjernice i/ili Komponente za jamstva EFSJP-a
Odjeljak 1.
Zajednička pravila
Članak 4.
1. Ne dovodeći u pitanje članke 5. i 6., države članice mogu, unutar tekućeg programskog razdoblja, nastaviti poduzimati obveze i vršiti plaćanja od 1. siječnja 2007. do posljednjeg roka prihvatljivosti izdataka utvrđenog u Odlukama kojima se odobrava potpora Zajednice operativnim programima ili dokumentima za programe ruralnog razvoja.
Međutim, za određenu vrstu mjera ili podmjera navedenih u Prilogu I., države članice počinju poduzimati obveze iz Uredbe (EZ) 1698/2005 od datuma od kojeg se ne poduzimaju daljnje obveze u tekućem programskom razdoblju na razini programa, u skladu s prvim podstavkom ovog stavka.
Drugi podstavak ovog stavka ne smije se primjenjivati za prijelaz iz inicijative Zajednice Leader na inicijativu Leader Axis novog programskog razdoblja gdje su integrirane strategije lokalnog razvoja, koje provode lokalne akcijske skupine navedene u članku 62. Uredbe (EZ) br. 1698/2005 koje su odabrane za novo programsko razdoblje, nove i/ili gdje isto ruralno područje nije uživalo pogodnosti inicijative Zajednice Leader.
2. Izdatak koji se odnosi na obveze poduzete u tekućem programskom razdoblju s plaćanjima koja se vrše nakon posljednjeg roka prihvatljivosti izdataka tog programskog razdoblja bit će prihvatljiv iz EPFRR-a u novom programskom razdoblju ovisno o člancima 7. i 8.
Članak 5.
1. U slučaju agrookolišnih mjera i mjera za dobrobit životinja u novim državama članicama, samo izdatak povezan s obvezama poduzetima do 31. prosinca 2006. u tekućem programskom razdoblju za koji se plaćanja vrše nakon toga datuma prihvatljiv je iz EPFRR-a u novom programskom razdoblju.
2. Izdatak naveden u stavku 1. prihvatljiv je iz EPFRR-a u novom programskom razdoblju od:
(a)
posljednjeg roka prihvatljivosti izdataka tekućeg programskog razdoblja kada se plaćanja nastavljaju nakon toga datuma; ili
(b)
datuma koji je prethodio datumu navedenom u točki (a), ali nakon 1. siječnja 2007. kada se iznos dodijeljen programu i/ili mjeri već iskoristio.
Za izdatke navedene u prvom podstavku moraju se napraviti odredbe u okviru programa ruralnog razvoja za novo programsko razdoblje.
Članak 6.
1. Izdatak koji proizlazi iz obveza u vezi s kompenzacijskim doplatkom u područjima s otežanim uvjetima gospodarenja u novim državama članicama i koji se odnosi najkasnije na 2006. godinu, može se prijaviti do posljednjeg roka prihvatljivosti izdatka za tekuće programsko razdoblje.
Međutim, kada se iznos dodijeljen programu i/ili mjeri iskoristio prije posljednjeg roka navedenog u prvom podstavku, ali nakon 1. siječnja 2007., nepodmireni izdatak u pogledu obveza koji se odnosi najkasnije na 2006. godinu bit će prihvatljiv iz EPFRR-a u novom programskom razdoblju, pod pretpostavkom da se programom ruralnog razvoja za novo programsko razdoblje donesu odredbe za takav izdatak.
2. Izdatak koji proizlazi iz obveza u vezi s kompenzacijskim doplatkom u manje povlaštenim područjima u novim državama članicama za 2007. i 2008. godinu naknadit će EPFRR i udovoljavat će Uredbi (EZ) br. 1698/2005.
Članak 7.
1. Izdatak koji se odnosi na višegodišnje obveze osim onih za agrookoliš i dobrobiti životinja s plaćanjima koja se vrše nakon posljednjeg roka prihvatljivosti izdataka za tekuće programsko razdoblje, prihvatljiv je iz EPFRR-a u novom programskom razdoblju.
2. Izdatak naveden u stavku 1. prihvatljiv je iz EPFRR-a u novom programskom razdoblju od:
(a)
posljednjeg roka prihvatljivosti izdataka tekućeg programskog razdoblja kada se plaćanja nastavljaju nakon toga datuma; ili
(b)
datuma koji je prethodio datumu navedenom u točki (a), ali nakon 1. siječnja 2007. kada se iznos dodijeljen programu i/ili mjeri već iskoristio.
Za izdatke navedene u prvom podstavku moraju se izraditi odredbe u okviru programa ruralnog razvoja za novo programsko razdoblje.
Članak 8.
1. Za aktivnosti vezane uz višegodišnje obveze za koje su obveze prema korisnicima bile poduzete prije posljednjeg roka prihvatljivosti izdataka za tekuće programsko razdoblje, bilo koji izdatak koji se odnosi na nepodmirena plaćanja nakon toga datuma prihvatljiv je iz EPFRR-a u novom programskom razdoblju od toga datuma pod uvjetom da:
(a)
nadležno tijelo države članice raščlani aktivnosti na dvije odvojene, prepoznatljive financijske i fizičke ili razvojne faze koje odgovaraju dvama programskim razdobljima;
(b)
su ispunjeni uvjeti za sufinanciranje i prihvatljivosti aktivnosti u novom programskom razdoblju.
2. Ako se sredstva za tekuće programsko razdoblje iskoriste prije posljednjeg roka navedenog u stavku 1., izdatak koji se odnosi na nepodmirena plaćanja nakon datuma koji je tome prethodio prihvatljiv je iz EPFRR-a u novom programskom razdoblju ako su ispunjeni uvjeti utvrđeni u stavku 1.
3. Države članice moraju u svojim programima ruralnog razvoja za novo programsko razdoblje navesti koriste li mogućnosti navedene u stavcima 1. i 2. za predmetne mjere.
Odjeljak 2.
Posebna pravila za nove države članice
Članak 9.
U pogledu poštivanja normi Zajednice u skladu s člankom 33.l stavcima 2.a i 2.b Uredbe (EZ) br. 1257/1999, izdatak koji se odnosi na nepodmirena plaćanja u vezi s obvezama prema korisnicima preuzetima do posljednjeg roka prihvatljivosti izdataka tekućeg programskog razdoblja prihvatljiv je iz EPFRR-a u novom programskom razdoblju pod uvjetom da se programom ruralnog razvoja za novo programsko razdoblje izrade odredbe za takav izdatak.
Članak 10.
Plaćanja koja nisu prihvatljiva iz EPFRR-a u novom programskom razdoblju vezana su za mjere:
(a)
poljoprivrednih savjetodavnih i proširenih usluga navedenih u članku 33.g Uredbe (EZ) br. 1257/1999;
(b)
dodaci izravnim plaćanjima navedenim u članku 33.h Uredbe (EZ) br. 1257/1999;
(c)
dodaci državnoj pomoći na Malti kako je navedeno u članku 33.i Uredbe (EZ) br. 1257/1999;
(d)
pomoć poljoprivrednicima na Malti zaposlenima puno radno vrijeme kako je navedeno u članku 33.j Uredbe (EZ) br. 1257/1999.
POGLAVLJE 3.
Posebne odredbe za agrookoliš i dobrobit životinja
Članak 11.
Prije završetka razdoblja za izvršenje obveze navedene u Poglavlju VI. Uredbe (EZ) br. 1257/1999, države članice mogu dopustiti transformaciju te obveze u novu obvezu za razdoblje od pet do sedam godina kao opće pravilo na temelju Uredbe (EZ) br. 1698/2005 pod uvjetom da je:
(a)
svaka takva transformacija od neupitne koristi za okoliš ili dobrobit životinja; i
(b)
postojeća obveza značajno ojačana.
POGLAVLJE 4.
Izdatak u okviru tehničke pomoći
Odjeljak 1.
Izdatak koji se odnosi na mjere koje se sufinanciraju iz Komponente za jamstva EFSJP-a
Članak 12.
1. Izdatak koji se odnosi na ex ante vrednovanje novog programskog razdoblja navedenog u članku 85. Uredbe (EZ) br. 1698/2005 mogu biti trošak Komponenta za jamstva EFSJP-a u okviru tekućeg programskog razdoblja unutar roka utvrđenog u članku 39. stavku 1. točki (a) Uredbe (EZ) br. 1290/2005, pod uvjetom da se poštuje gornja granica od 1 % navedena u članku 59. drugom stavku Uredbe (EZ) br. 817/2004.
2. Izdatak koji se odnosi na ex post vrednovanje tekućeg programskog razdoblja navedenog u članku 64. Uredbe (EZ) br. 817/2004 prihvatljiv je iz komponente za tehničku pomoć iz programa ruralnog razvoja u novom programskom razdoblju, pod uvjetom da je u skladu s člankom 66. stavkom 2. drugim podstavkom Uredbe (EZ) br. 1698/2005 i da se programom izrade odredbe za u tu svrhu.
Odjeljak 2.
Izdatak koji se odnosi na mjere koje se sufinanciraju iz Komponente za smjernice i/ili Komponente za jamstva EFSJP-a
Članak 13.
1. Izdatak u okviru tekućeg programskog razdoblja nastao nakon zadnjeg roka prihvatljivosti izdataka tog programskog razdoblja, a koji se odnosi na aktivnosti obuhvaćene točkama 2. i 3. Pravila br. 11 Priloga Uredbi Komisije (EZ) br. 1685/2000 (8), izuzevši ex post vrednovanja, revizije i pripreme završnih izvješća, nije prihvatljiv iz EPFRR-a u novom programskom razdoblju.
2. Izdatak u okviru tekućeg programskog razdoblja nastao do posljednjeg roka prihvatljivosti izdataka toga programskog razdoblja, a koji se odnosi na aktivnosti obuhvaćene točkom 2.1. prvom alinejom i točkom 3. Pravila br. 11 Priloga Uredbi Komisije (EZ) br. 1685/2000, uključujući ex ante vrednovanja navedena u članku 85. Uredbe (EZ) br. 1698/2005, za pripremu programa ruralnog razvoja u okviru novog programskog razdoblja prihvatljiv je, ovisno o uvjetima utvrđenim u točkama 2.2. do 2.7. i točki 3. tog Pravila, iz komponente za tehničku pomoć u tekućim operativnim programima ili dokumentima za programe ruralnog razvoja.
3. Izdatak za ex post vrednovanja tekućeg programskog razdoblja kako je naveden u članku 43. Uredbe (EZ) br. 1260/1999 može biti prihvatljiv iz EPFRR-a iz komponente za tehničku pomoć programa u novom programskom razdoblju, pod uvjetom da je u skladu sa člankom 66. stavkom 2. drugim podstavkom Uredbe (EZ) br. 1698/2005 i da se programom izrade odredbe za tu svrhu.
GLAVA III.
PRIJELAZNA PRAVILA ZA UREDBU (EZ) br. 1268/1999
Članak 14.
U pogledu mjera navedenih u četvrtoj, sedmoj i četrnaestoj alineji članka 2. Uredbe (EZ) br. 1268/1999, izdatak koji se odnosi na plaćanja koja se moraju izvršiti nakon 31. prosinca 2006. prihvatljiv je iz EPFRR-a u novom programskom razdoblju ako su ispunjeni uvjeti iz članka 71. stavka 1. Uredbe (EZ) br. 1698/2005 i da se programom iz novog programskog razdoblja izrade odredbe u tu svrhu.
GLAVA IV.
ZAVRŠNE ODREDBE
Članak 15.
Države članice osiguravaju da su prijelazne aktivnosti obuhvaćene područjem primjene ove Uredbe jasno utvrđene kroz njihove sustave upravljanja i kontrole.
Članak 16.
Korelacijska tablica za mjere u okviru tekućeg i novog programskog razdoblja navedena je u Prilogu II.
Članak 17.
Ova Uredba stupa na snagu sedmog dana od objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. rujna 2006.

Labels: 15
19
6